17.6.2022 EL Επίσημη Εφημερίδα της Ευρωπαϊκής Ένωσης L 163/84 ΚΑΤΕΥΘΥΝΤΗΡΙΑ ΓΡΑΜΜΗ (ΕΕ) 2022/912 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ της 24ης Φεβρουαρίου 2022 σχετικά με ένα νέας γενιάς Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET) και την κατάργηση της κατευθυντήριας γραμμής 2013/47/ΕΕ (ΕΚΤ/2012/27) (ΕΚΤ/2022/8) ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2, πρώτη και τέταρτη περίπτωση, Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τα άρθρα 3.1, 17, 18 και 22, Εκτιμώντας τα ακόλουθα: Το Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο (TARGET2) διέπεται από την κατευθυντήρια γραμμή 2013/47/ΕΕ της Ευρωπαϊκής Κεντρικής Τράπεζας (ΕΚΤ/2012/27) . Στις 20 Μαρτίου 2018 τέθηκε σε ισχύ η "συλλογική συμφωνία" που υπογράφηκε μεταξύ των κεντρικών τραπεζών και των κεντρικών αποθετηρίων τίτλων (ΚΑΤ) που διαχειρίζονται τη λειτουργία των συνιστωσών του TARGET2 και της πλατφόρμας TARGET2-Securities, αντίστοιχα. Η εν λόγω συμφωνία ρυθμίζει την παροχή πληροφοριών και την ευθύνη σε περίπτωση αφερεγγυότητας συμμετέχοντος στα συστήματα και καθορίζει κοινή χρονική στιγμή εισαγωγής των πληρωμών και εντολών μεταφοράς τίτλων που διακανονίζονται στα εν λόγω συστήματα. Στις 6 Δεκεμβρίου 2017 το διοικητικό συμβούλιο ενέκρινε το έργο με την ονομασία "T2-T2S Consolidation Project" (Ενοποίηση T2-T2S), στόχος του οποίου είναι να ενοποιήσει και να βελτιστοποιήσει τα συστήματα TARGET2 και TARGET2-Securities (T2S), αξιοποιώντας τις εκσυγχρονισμένες προσεγγίσεις και την τεχνολογική καινοτομία, καθιστώντας δυνατή τη μείωση του συνόλου των λειτουργικών εξόδων τους και βελτιώνοντας τη διαχείριση της ρευστότητας στο πλαίσιο των διαφόρων υπηρεσιών. Αποτέλεσμα του "T2-T2S Consolidation Project" είναι το νέας γενιάς Διευρωπαϊκό Αυτοματοποιημένο Σύστημα Ταχείας Μεταφοράς Κεφαλαίων και Διακανονισμού σε Συνεχή Χρόνο, στο οποίο διακανονίζονται συναλλαγές σε ευρώ σε χρήμα κεντρικής τράπεζας (TARGET). Από τις 21 Νοεμβρίου 2022 το TARGET2 θα πρέπει να αντικατασταθεί από το TARGET. Ως εκ τούτου, η κατευθυντήρια γραμμή 2013/47/ΕΕ (ΕΚΤ/2012/27) θα πρέπει να καταργηθεί. Όπως και το TARGET2, το TARGET θα πρέπει να είναι νομικά οργανωμένο ως σύνολο συστημάτων πληρωμών χαρακτηριζόμενο από τη μέγιστη δυνατή εναρμόνιση όλων των συνιστωσών του. Όπως και στο TARGET2, στο TARGET θα πρέπει να υπάρχουν τρία ξεχωριστά επίπεδα διακυβέρνησης. Το επίπεδο 1 (διοικητικό συμβούλιο) θα πρέπει να διαθέτει τελική αρμοδιότητα και να διασφαλίζει τη δημόσια λειτουργία του TARGET. Το επίπεδο 2 (όργανο τεχνικής και λειτουργικής διαχείρισης) θα πρέπει να έχει επικουρική αρμοδιότητα διαχείρισης και διακυβέρνησης του TARGET, ενώ το επίπεδο 3 (παρέχουσες ΕθνΚΤ) θα πρέπει να κατασκευάζει και να διαχειρίζεται τη λειτουργία του συστήματος TARGET προς όφελος του Ευρωσυστήματος. Το TARGET θα πρέπει να παρέχει υπηρεσίες κεντρικής διαχείρισης ρευστότητας, περιλαμβανομένων του διακανονισμού πράξεων κεντρικής τράπεζας μέσω κύριων λογαριασμών μετρητών (ΚΛΜ), του διακανονισμού σε συνεχή χρόνο (ΔΣΧ) πληρωμών μεγάλης αξίας μέσω ειδικών λογαριασμών μετρητών (ΕΛΜ) του ΔΣΧ, της διενέργειας πληρωμών σε μετρητά στο πλαίσιο του διακανονισμού τίτλων μέσω ειδικών λογαριασμών μετρητών του T2S (ΕΛΜ του T2S) και του διακανονισμού άμεσων πληρωμών μέσω ειδικών λογαριασμών μετρητών του διακανονισμού άμεσων πληρωμών του TARGET (TIPS) (ΕΛΜ του TIPS), καθώς και υπηρεσίες διακανονισμού επικουρικού συστήματος (ΕΣ) μέσω υπολογαριασμών, τεχνικών λογαριασμών ΕΣ του ΔΣΧ, λογαριασμών εγγυητικού κεφαλαίου ΕΣ και τεχνικών λογαριασμών ΕΣ του TIPS. Προς εξασφάλιση σαφήνειας και ίσης μεταχείρισης κρίνεται σκόπιμη η παροχή των εν λόγω υπηρεσιών με βάση εναρμονισμένες δέσμες όρων συμμετοχής στο TARGET, συνομολογούμενων μεταξύ κάθε συμμετέχοντος στο TARGET και της εθνικής κεντρικής τράπεζας (ΕθνΚΤ) που λειτουργεί την οικεία συνιστώσα του TARGET. Για να ενισχυθεί η ανταγωνιστικότητα το TARGET θα πρέπει να προβλέπει την ύπαρξη περισσότερων παρόχων υπηρεσιών δικτύου (ΠΥΔ) αρμόδιων για την τεχνική σύνδεση στο TARGET. Θα πρέπει να παρέχεται στους συμμετέχοντες στο TARGET η δυνατότητα να συνάπτουν συμβατική σχέση με ΠΥΔ στο πλαίσιο σύμβασης παραχώρησης μεταξύ της Banca d'Italia, ως εκπροσώπου του Ευρωσυστήματος, και του ΠΥΔ, ή με υπεργολάβο του τελευταίου, κατ’ επιλογή τους. Οι συνιστώσες του TARGET2, οι οποίες ανήκουν στις οικείες ΕθνΚΤ του Ευρωσυστήματος που ασκούν και τη λειτουργία τους, χαρακτηρίζονται συλλογικά ως συστημικώς σημαντικά συστήματα πληρωμών (ΣΣΣΠ) σύμφωνα με τον κανονισμό της Ευρωπαϊκής Κεντρικής Τράπεζας (ΕΕ) αριθ. 795/2014 (ΕΚΤ/2014/28) . Και οι αντίστοιχες συνιστώσες του TARGET, ως συστήματα πληρωμών που αντικαθιστούν τις εν λόγω συνιστώσες του TARGET2, θα πρέπει να εμπίπτουν στο πεδίο εφαρμογής του κανονισμού (ΕΕ) αριθ. 795/2014 (ΕΚΤ/2014/28) και να συμμορφώνονται με τις απαιτήσεις επίβλεψης που ορίζονται σε αυτόν. Το TARGET είναι σημαντικό για την εκτέλεση ορισμένων βασικών καθηκόντων του Ευρωσυστήματος, δηλαδή την εφαρμογή της νομισματικής πολιτικής της Ένωσης και την προώθηση της ομαλής λειτουργίας των συστημάτων πληρωμών. Οι συνιστώσες του TARGET αποτελούν τους νόμιμους διαδόχους των αντίστοιχων συνιστωσών του TARGET2, ΕΞΕΔΩΣΕ ΤΗΝ ΠΑΡΟΥΣΑ ΚΑΤΕΥΘΥΝΤΗΡΙΑ ΓΡΑΜΜΗ: ΤΜΗΜΑ I ΓΕΝΙΚΕΣ ΔΙΑΤΑΞΕΙΣ Άρθρο 1 Αντικείμενο και πεδίο εφαρμογής Το TARGET παρέχει τους ακόλουθους λογαριασμούς για τον διακανονισμό σε ευρώ σε χρήμα κεντρικής τράπεζας: α) κύριους λογαριασμούς μετρητών (ΚΛΜ) για τον διακανονισμό των συναλλαγών με κεντρικές τράπεζες· β) ειδικούς λογαριασμούς μετρητών του διακανονισμού σε συνεχή χρόνο (ΕΛΜ του ΔΣΧ) και υπολογαριασμούς για διατραπεζικές πληρωμές και πληρωμές πελατείας σε συνεχή χρόνο, καθώς και διακανονισμό συναλλαγών με επικουρικά συστήματα (ΕΣ)· γ) τεχνικούς λογαριασμούς επικουρικού συστήματος του διακανονισμού σε συνεχή χρόνο (τεχνικούς λογαριασμούς ΕΣ του ΔΣΧ), τεχνικούς λογαριασμούς επικουρικού συστήματος του διακανονισμού άμεσων πληρωμών του TARGET (TIPS) (τεχνικούς λογαριασμούς ΕΣ του TIPS) και λογαριασμούς εγγυητικού κεφαλαίου επικουρικών συστημάτων (λογαριασμούς εγγυητικού κεφαλαίου ΕΣ) για τον διακανονισμό συναλλαγών με ΕΣ· δ) ειδικούς λογαριασμούς μετρητών του TARGET2-Securities (ΕΛΜ του T2S) για πληρωμές σε μετρητά στο πλαίσιο συναλλαγών σε τίτλους· και ε) ειδικούς λογαριασμούς μετρητών του διακανονισμού άμεσων πληρωμών του TARGET (ΕΛΜ του TIPS) για τον διακανονισμό άμεσων πληρωμών. Άρθρο 2 Ορισμοί Για τους σκοπούς της παρούσας κατευθυντήριας γραμμής οι ακόλουθοι όροι νοούνται όπως ορίζονται στο παράρτημα III: 1) "ομάδα παρακολούθησης λογαριασμών" (account monitoring group)• 2) "κάτοχος προσβάσιμου BIC" (addressable BIC holder)• 3) "επικουρικό σύστημα (ΕΣ)" (ancillary system – AS)• 4) "λογαριασμός εγγυητικού κεφαλαίου επικουρικού συστήματος" (λογαριασμός εγγυητικού κεφαλαίου ΕΣ) (ancillary system guarantee funds account – AS guarantee funds account)• 5) "διαδικασία διακανονισμού επικουρικού συστήματος" (διαδικασία διακανονισμού ΕΣ) (ancillary system settlement procedure – AS settlement procedure)• 6) "εντολή μεταφοράς επικουρικού συστήματος" (εντολή μεταφοράς ΕΣ) (ancillary system transfer order – AS transfer order)• 7) "αυτόματη πίστωση με ταυτόχρονη παροχή ασφάλειας" (auto-collateralisation)• 8) "εντολή αυτόματης μεταφοράς ρευστότητας" (automated liquidity transfer order)• 9) "διαθέσιμη ρευστότητα" (available liquidity)• 10) "τραπεζικός όμιλος" (banking group)• 11) "υποκατάστημα" (branch)• 12) "μήνυμα ευρυεκπομπής" (broadcast message)• 13) "εργάσιμη ημέρα" (business day) ή "εργάσιμη ημέρα του TARGET" (TARGET business day)• 14) "κωδικός αναγνώρισης επιχείρησης" (BIC) (Business Identifier Code – BIC)• 15) "γνωμοδότηση σχετικά με την ικανότητα και καταλληλότητα συμμετέχοντος" (capacity opinion)• 16) "εντολή μεταφοράς μετρητών" (cash transfer order)• 17) "κεντρική τράπεζα" (ΚΤ) (central bank – CB)• 18) "πράξη κεντρικής τράπεζας" (central bank operation)• 19) "συνδεδεμένη ΕθνΚΤ" (connected NCB)• 20) "λειτουργία έκτακτης ανάγκης" (Contingency Solution)• 21) "πιστωτικό ίδρυμα" (credit institution)• 22) "όριο χρήσης ρευστότητας" (CMB) (credit memorandum balance – CMB)• 23) "διασυστημικός διακανονισμός" (cross-system settlement)• 24) "ειδικός λογαριασμός μετρητών" (ΕΛΜ) (dedicated cash account – DCA)• 25) "επιτόκιο διευκόλυνσης αποδοχής καταθέσεων" (deposit facility rate)• 26) "διευκόλυνση αποδοχής καταθέσεων" (deposit facility)• 27) "ΕθνΚΤ της ζώνης του ευρώ" (euro area NCB)• 28) "σύστημα άμεσης μεταφοράς πίστωσης SEPA (SEPA Instant Credit Transfer – SCT Inst) του Ευρωπαϊκού Συμβουλίου Πληρωμών" ή "σύστημα SCT Inst" [European Payments Council’s SEPA Instant Credit Transfer (SCT Inst) scheme ή SCT Inst Scheme]• 29) "ΚΤ του Ευρωσυστήματος" (Eurosystem CB)• 30) "γεγονός αθέτησης υποχρέωσης" (event of default)• 31) "εγγυητικά κεφάλαια" (guarantee funds)• 32) "διαδικασία αφερεγγυότητας" (insolvency proceedings)• 33) "εντολή άμεσης πληρωμής" (instant payment order)• 34) "οντότητα εντολέας" (instructing party)• 35) "ενδοημερήσια πίστωση" (intraday credit)• 36) "επιχείρηση επενδύσεων" (investment firm)• 37) "ΕθνΚΤ επιπέδου 3" (Level 3 NCBs)• 38) "εντολή μεταφοράς ρευστότητας" (liquidity transfer order)• 39) "επιτόκιο διευκόλυνσης οριακής χρηματοδότησης" (marginal lending facility rate)• 40) "διευκόλυνση οριακής χρηματοδότησης" (marginal lending facility)• 41) "υπηρεσία mobile proxy look-up" (υπηρεσία MPL) [mobile proxy look-up (MPL) service]• 42) "σχεδόν άμεση πληρωμή" (near instant payment)• 43) "πάροχος υπηρεσιών δικτύου" (ΠΥΔ) (Network Service Provider – NSP)• 44) "μη διακανονισθείσα εντολή μεταφοράς μετρητών" (non-settled cash transfer order)• 45) "συμμετέχων" (participant)• 46) "δικαιούχος πληρωμής" (payee)• 47) "πληρωτής" (payer)• 48) "εντολή πληρωμής" (payment order)• 49) "θετική απάντηση ανάκλησης" (positive recall answer)• 50) "οργανισμός του δημόσιου τομέα" (public sector body)• 51) "προσβάσιμη οντότητα" (reachable party)• 52) "διαδικασία διακανονισμού επικουρικού συστήματος του διακανονισμού σε συνεχή χρόνο" (διαδικασία διακανονισμού ΕΣ του ΔΣΧ) (Real-time gross settlement ancillary system settlement procedure – RTGS AS settlement procedure)• 53) "τεχνικός λογαριασμός επικουρικού συστήματος του διακανονισμού σε συνεχή χρόνο" (τεχνικός λογαριασμός ΕΣ του ΔΣΧ) (Real-time gross settlement ancillary system technical account – RTGS AS technical account)• 54) "αίτημα ανάκλησης" (recall request)• 55) "εντολή μεταφοράς ρευστότητας βάσει κανόνων" (rule-based liquidity transfer order)• 56) "ομάδα λογαριασμών τράπεζας διακανονισμού" (settlement bank account group)• 57) "τράπεζα διακανονισμού" (settlement bank)• 58) "αναστολή" (suspension)• 59) "λογαριασμός TARGET" (TARGET account)• 60) "συνιστώσα του TARGET" (TARGET component system)• 61) "συντονιστής του TARGET" (TARGET coordinator)• 62) "διαδικασία διακανονισμού επικουρικού συστήματος του διακανονισμού άμεσων πληρωμών του TARGET (TIPS)" (διαδικασία διακανονισμού ΕΣ του TIPS) [TARGET Instant Payment Settlement (TIPS) ancillary system settlement procedure – TIPS AS settlement procedure]• 63) "τεχνικός λογαριασμός επικουρικού συστήματος του διακανονισμού άμεσων πληρωμών του TARGET" (TIPS) (τεχνικός λογαριασμός ΕΣ του TIPS) [TARGET Instant Payment Settlement (TIPS) ancillary system technical account – TIPS AS technical account]• 64) "διαχειριστής διακανονισμού του TARGET" (TARGET settlement manager)• 65) "TARGET2-Securities" (T2S) 66) "τεχνική δυσλειτουργία του TARGET" (technical malfunction of TARGET). Άρθρο 3 Συνιστώσες του TARGET 1. Το TARGET είναι νομικά οργανωμένο ως ένα σύνολο συστημάτων πληρωμών που αποτελούν τις συνιστώσες του TARGET. 2. Κάθε ΚΤ του Ευρωσυστήματος διαχειρίζεται τη λειτουργίας της δικής της συνιστώσας του TARGET. 3. Κάθε συνιστώσα του TARGET αποτελεί σύστημα που έχει οριστεί ως τέτοιο σύμφωνα με την οικεία εθνική νομοθεσία ενσωμάτωσης της οδηγίας 98/26/ΕΚ του Ευρωπαϊκού Κοινοβουλίου και του Συμβουλίου . 4. Οι ονομασίες των συνιστωσών του TARGET περιλαμβάνουν μόνον τον όρο "TARGET" και την επωνυμία ή συντομογραφία της οικείας ΚΤ του Ευρωσυστήματος ή του κράτους μέλους της τελευταίας. Η συνιστώσα του TARGET της ΕΚΤ ονομάζεται "TARGET-ECB". Άρθρο 4 Σύνδεση των ΕθνΚΤ των κρατών μελών που δεν έχουν ως νόμισμα το ευρώ Οι ΕθνΚΤ των κρατών μελών που δεν έχουν ως νόμισμα το ευρώ μπορούν να συνδεθούν με το TARGET μόνον εφόσον συνάψουν συμφωνία με τις ΚΤ του Ευρωσυστήματος. Η συμφωνία προβλέπει ότι οι συνδεδεμένες ΕθνΚΤ θα συμμορφώνονται με την παρούσα κατευθυντήρια γραμμή, με την επιφύλαξη τυχόν κατάλληλων ειδικών διατάξεων και τροποποιήσεων που συνομολογούνται αμοιβαία. Άρθρο 5 Συναλλαγές εντός του ΕΣΚΤ Η επεξεργασία των συναλλαγών σε ευρώ εντός του Ευρωπαϊκού Συστήματος Κεντρικών Τραπεζών (ΕΣΚΤ) γίνεται μέσω του TARGET, εκτός των πληρωμών για τις οποίες οι ΚΤ συμφωνούν διμερώς ότι η επεξεργασία θα γίνεται μέσω λογαριασμών ανταποκριτών, όπου αυτό κρίνεται σκόπιμο. Άρθρο 6 Υποχρεώσεις και απαιτήσεις εντός του Ευρωσυστήματος 1. Ο διακανονισμός εντολών μεταφοράς μετρητών μεταξύ συμμετεχόντων σε διαφορετικές συνιστώσες του TARGET συγκεντρώνεται και προσαρμόζεται αυτόματα ώστε να αποτελεί τμήμα μιας ενιαίας υποχρέωσης ή απαίτησης κάθε ΕθνΚΤ της ζώνης του ευρώ έναντι της ΕΚΤ σύμφωνα με τα οριζόμενα σε συμφωνία μεταξύ των ΚΤ του Ευρωσυστήματος. Τυχόν υποχρέωση ή απαίτηση κάθε ΕθνΚΤ της ζώνης του ευρώ έναντι της ΕΚΤ προσαρμόζεται καθημερινά για τους σκοπούς της τήρησης βιβλίων με βάση τα υπόλοιπα "δέλτα" του τέλους της ημέρας όλων των λογαριασμών TARGET που τηρούνται στα βιβλία της οικείας ΕθνΚΤ της ζώνης του ευρώ. 2. Για λογιστικούς σκοπούς και για σκοπούς παροχής στοιχείων κάθε ΕθνΚΤ της ζώνης του ευρώ τηρεί λογαριασμό στον οποίο καταγράφει την υποχρέωση ή την απαίτησή της έναντι της ΕΚΤ, όπως προκύπτει από τον διακανονισμό εντολών μεταφοράς μετρητών μεταξύ της συνιστώσας της και των λοιπών συνιστωσών του TARGET. 3. Για κάθε ΕθνΚΤ της ζώνης του ευρώ η ΕΚΤ ανοίγει στα βιβλία της λογαριασμό στον οποίο αντικατοπτρίζεται η υποχρέωση ή η απαίτηση της εν λόγω ΕθνΚΤ έναντι της ΕΚΤ στο τέλος της ημέρας. ΤΜΗΜΑ II ΔΙΑΚΥΒΕΡΝΗΣΗ Άρθρο 7 Επίπεδα διακυβέρνησης 1. Με την επιφύλαξη του άρθρου 8 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το "καταστατικό του ΕΣΚΤ"), η διαχείριση του TARGET βασίζεται σε ένα σύστημα τριών επιπέδων διακυβέρνησης. Τα καθήκοντα που ανατίθενται στο διοικητικό συμβούλιο (επίπεδο 1), στο όργανο τεχνικής και λειτουργικής διαχείρισης (επίπεδο 2) και στις ΕθνΚΤ (επίπεδο 3) καθορίζονται στο παράρτημα II. 2. Το διοικητικό συμβούλιο είναι υπεύθυνο για τη διεύθυνση, τη διαχείριση και τον έλεγχο του TARGET. Τα καθήκοντα επιπέδου 1 εμπίπτουν στην αποκλειστική αρμοδιότητα του διοικητικού συμβουλίου. 3. Σύμφωνα με την τρίτη υποπαράγραφο του άρθρου 12.1 του καταστατικού του ΕΣΚΤ, οι ΚΤ του Ευρωσυστήματος είναι επιφορτισμένες με την εκτέλεση των καθηκόντων επιπέδου 2 εντός του γενικού πλαισίου που καθορίζει το διοικητικό συμβούλιο. Το διοικητικό συμβούλιο συστήνει όργανο επιπέδου 2 στο οποίο οι ΚΤ του Ευρωσυστήματος αναθέτουν ορισμένα καθήκοντα τεχνικής και λειτουργικής διαχείρισης που σχετίζονται με το TARGET. 4. Οι ΚΤ του Ευρωσυστήματος οργανώνονται μεταξύ τους συνάπτοντας κατάλληλες συμφωνίες. 5. Σύμφωνα με την τρίτη υποπαράγραφο του άρθρου 12.1 του καταστατικού του ΕΣΚΤ, οι ΕθνΚΤ επιπέδου 3 είναι επιφορτισμένες με την εκτέλεση των καθηκόντων επιπέδου 3 εντός του γενικού πλαισίου που καθορίζει το διοικητικό συμβούλιο. 6. Οι ΕθνΚΤ επιπέδου 3 συνάπτουν με τις ΚΤ του Ευρωσυστήματος συμβάσεις οι οποίες διέπουν την παροχή υπηρεσιών τους προς τις τελευταίες. Οι συμβάσεις αυτές περιλαμβάνουν κατά περίπτωση και τις συνδεδεμένες ΕθνΚΤ. 7. Ως πάροχος υπηρεσιών T2S το Ευρωσύστημα συνάπτει με τις ΚΤ του Ευρωσυστήματος, ως διαχειριστές των οικείων εθνικών συνιστωσών του TARGET, σύμβαση η οποία διέπει τις υπηρεσίες που θα τους παρέχει στο πλαίσιο λειτουργίας των ΕΛΜ του T2S. Τις σχετικές συμβάσεις υπογράφουν κατά περίπτωση και οι συνδεδεμένες ΕθνΚΤ. ΤΜΗΜΑ III ΛΕΙΤΟΥΡΓΙΑ TARGET Άρθρο 8 Υπηρεσία υποστήριξης συστήματος Κάθε ΚΤ του Ευρωσυστήματος συστήνει και διατηρεί υπηρεσία υποστήριξης συστήματος παρέχοντας υποστήριξη στους συμμετέχοντες της οικείας εθνικής συνιστώσας του TARGET. Η υπηρεσία υποστήριξης παρέχεται κατ’ ελάχιστον μεταξύ 07:00ώρα ΚΕ και 18:15 ώρα ΚΕ. Η λειτουργία της παρατείνεται μέχρι τις 18:30 ώρα ΚΕ της τελευταίας ημέρας της περιόδου τήρησης ελάχιστων αποθεματικών του Ευρωσυστήματος. Άρθρο 9 Εναρμονισμένοι όροι συμμετοχής στο TARGET 1. Κάθε ΕθνΚΤ της ζώνης του ευρώ θεσπίζει ρυθμίσεις με σκοπό την ενσωμάτωση των εναρμονισμένων όρων συμμετοχής στο TARGET του παραρτήματος I κατά τρόπον ώστε οι όροι που χρησιμοποιούνται σε αυτό και απαριθμούνται στο παράρτημα III να νοούνται όπως ορίζονται στο παράρτημα III. Οι εν λόγω ρυθμίσεις διέπουν αποκλειστικά τη σχέση μεταξύ της οικείας ΕθνΚΤ της ζώνης του ευρώ και των συμμετεχόντων της σε ό,τι αφορά το άνοιγμα και τη λειτουργία λογαριασμών TARGET. 2. Από τις 20 Νοεμβρίου 2023 οι ΚΤ του Ευρωσυστήματος ανοίγουν μόνο λογαριασμούς TARGET για συμμετέχοντες οι οποίοι μπορούν να γίνουν δεκτοί για συμμετοχή στο TARGET με σκοπό την παροχή υπηρεσιών που εμπίπτουν στο πεδίο εφαρμογής της παρούσας κατευθυντήριας γραμμής, με την επιφύλαξη των ακόλουθων εξαιρέσεων: α) λογαριασμών για τους συμμετέχοντες του άρθρου 4 παράγραφος 2, στοιχεία α) και β), του μέρους I του παραρτήματος I των εναρμονισμένων όρων συμμετοχής στο TARGET• β) λογαριασμών στους οποίους τα κεφάλαια τηρούνται ενδοημερησίως με αποκλειστικό σκοπό τη διενέργεια καταθέσεων και αναλήψεων μετρητών• γ) λογαριασμών που χρησιμοποιούνται για την τήρηση δεσμευμένων κεφαλαίων ή κεφαλαίων τα οποία έχουν ενεχυραστεί σε τρίτο δανειστή ή κεφαλαίων του άρθρου 3 παράγραφος 1 στοιχείο δ) του κανονισμού (ΕΕ) 2021/378 της Ευρωπαϊκής Κεντρικής Τράπεζας (ΕΚΤ/2021/1) • δ) λογαριασμών που χρησιμοποιούνται από συμμετέχοντες σε συστήματα των οποίων τη λειτουργία διαχειρίζεται ΕθνΚΤ και τα οποία χρησιμοποιούνται για την εκκαθάριση άμεσων πληρωμών σύμφωνα με το σύστημα SCT Inst. 3. Η ΕΚΤ υιοθετεί τους όρους που διέπουν το TARGET-ECB εφαρμόζοντας τους εναρμονισμένους όρους συμμετοχής στο TARGET του παραρτήματος I, με τη διαφορά ότι: α) το TARGET-ECB παρέχει υπηρεσίες εκκαθάρισης και διακανονισμού μόνο σε οργανισμούς εκκαθάρισης και διακανονισμού, συμπεριλαμβανομένων οντοτήτων εγκατεστημένων εκτός του Ευρωπαϊκού Οικονομικού Χώρου (ΕΟΧ) που υπόκεινται στην επίβλεψη αρμόδιας αρχής και η πρόσβασή τους στο TARGET-ECB έχει εγκριθεί από το διοικητικό συμβούλιο• β) το TARGET-ECB δεν παρέχει ενδοημερήσια πίστωση ή αυτόματη πίστωση με ταυτόχρονη παροχή ασφάλειας. 4. Οι βασικές ρυθμίσεις που θεσπίζονται από τις ΚΤ του Ευρωσυστήματος για την εφαρμογή των εναρμονισμένων όρων συμμετοχής στο TARGET δημοσιοποιούνται. 5. Οι ΚΤ του Ευρωσυστήματος μπορούν να ζητούν παρεκκλίσεις από τους εναρμονισμένους όρους συμμετοχής στο TARGET βάσει περιορισμών που επιβάλλει το εθνικό δίκαιο. Το διοικητικό συμβούλιο εξετάζει τα εν λόγω αιτήματα κατά περίπτωση και χορηγεί παρεκκλίσεις όπου κρίνεται σκόπιμο. 6. Με την επιφύλαξη της οικείας νομισματικής συμφωνίας η ΕΚΤ μπορεί να καθορίζει τους κατάλληλους όρους συμμετοχής των οντοτήτων του άρθρου 4 παράγραφος 2 στοιχείο ε) του μέρους I του παραρτήματος I στο TARGET. 7. Οι ΚΤ του Ευρωσυστήματος δεν επιτρέπουν σε καμία οντότητα να γίνει κάτοχος προσβάσιμου BIC ή προσβάσιμη οντότητα στην οικεία συνιστώσα του TARGET, εφόσον η εν λόγω οντότητα ενεργεί μέσω κατόχου λογαριασμού TARGET που είναι ΕθνΚΤ κράτους μέλους, χωρίς όμως να αποτελεί ΚΤ του Ευρωσυστήματος ή συνδεδεμένη ΕθνΚΤ. 8. Οι ΚΤ του Ευρωσυστήματος δεν εγγράφουν κατόχους προσβάσιμου BIC επιλέξιμους να συμμετέχουν στο TARGET κατά το άρθρο 4 του μέρους I του παραρτήματος I, με εξαίρεση τα υποκαταστήματα των εν λόγω ΚΤ και τις οντότητες του άρθρου 4 παράγραφος 2, στοιχεία α) και β), του μέρους I του παραρτήματος I. 9. Με εξαίρεση κανόνες τους σχετικούς με τα ΕΣ, οι ΚΤ του Ευρωσυστήματος δεν εφαρμόζουν συμπληρωματικούς κανόνες συμμετοχής στο TARGET πέραν των καθοριζόμενων στους εναρμονισμένους όρους συμμετοχής στο TARGET. Για τη χρήση του TARGET ή σε σχέση με αυτό δεν χρεώνονται προμήθειες πέραν εκείνων του προσαρτήματος VI του παραρτήματος I, με εξαίρεση τις προμήθειες για υπηρεσίες σχετιζόμενες με ΕθνΚΤ που συνδιαχειρίζεται ΚΛΜ (κατά τα οριζόμενα στο άρθρο 2 του μέρους II του παραρτήματος I), εφόσον οι εν λόγω υπηρεσίες παρέχονται από την ΚΤ του Ευρωσυστήματος. Κάθε ΚΤ του Ευρωσυστήματος που συνδιαχειρίζεται ΚΛΜ τηρεί την αρχή της πλήρους ανάκτησης του κόστους κατά τον καθορισμό των προμηθειών της για τις συγκεκριμένες υπηρεσίες και μετακυλίει κατ’ ελάχιστον το συνολικό κόστος που απορρέει από αυτές. 10. Κατά παρέκκλιση από την παράγραφο 9, οι ΚΤ του Ευρωσυστήματος μπορούν να θεσπίζουν συμπληρωματικούς κανόνες όσον αφορά λογαριασμούς TARGET ανοιγόμενους για την τήρηση κεφαλαίων που παρέχονται ως ασφάλεια σε μετρητά ή ανήκουν στα συνολικά στοιχεία κάλυψης. Άρθρο 10 Ενδοημερήσια πίστωση — αυτόματη πίστωση με ταυτόχρονη παροχή ασφάλειας 1. Οι ΕθνΚΤ της ζώνης του ευρώ μπορούν να χορηγούν ενδοημερήσια πίστωση σε κάθε συμμετέχοντα. Αυτή μπορεί να χορηγείται μόνο στον οικείο πρωτεύοντα ΚΛΜ και μόνο σύμφωνα με τις ρυθμίσεις περί εφαρμογής των κανόνων του μέρους II του παραρτήματος I σχετικά με τη χορήγηση ενδοημερήσιας πίστωσης. Δεν χορηγείται ενδοημερήσια πίστωση σε συμμετέχοντα του οποίου η επιλεξιμότητα ως αντισυμβαλλομένου σε πράξεις νομισματικής πολιτικής του Ευρωσυστήματος έχει ανασταλεί ή διακοπεί. 2. Κατόπιν αιτήματος συμμετέχοντος που διαθέτει πρόσβαση σε ενδοημερήσια πίστωση, οι ΕθνΚΤ της ζώνης του ευρώ παρέχουν τη διευκόλυνση αυτόματης πίστωσης με ταυτόχρονη παροχή ασφάλειας σε ΕΛΜ του T2S, υπό την προϋπόθεση ότι αυτό γίνεται σύμφωνα με τους όρους του μέρους IV του παραρτήματος Ι σχετικά με τις πράξεις αυτόματης πίστωσης με ταυτόχρονη παροχή ασφάλειας. 3. Δεν είναι επιλέξιμοι για χορήγηση ενδοημερήσιας πίστωσης ή αυτόματης πίστωσης με ταυτόχρονη παροχή ασφάλειας όσοι συμμετέχοντες υπόκεινται σε περιοριστικά μέτρα τα οποία εκδίδονται από το Συμβούλιο της Ευρωπαϊκής Ένωσης ή από κράτη μέλη βάσει του άρθρου 65 παράγραφος 1 στοιχείο β), του άρθρου 75 ή του άρθρου 215 της Συνθήκης και των οποίων η εκτέλεση κρίνεται ασυμβίβαστη με την ομαλή λειτουργία του TARGET κατά την άποψη της οικείας ΕθνΚΤ της ζώνης του ευρώ και κατόπιν ενημέρωσης της ΕΚΤ. 4. Οι ΕθνΚΤ της ζώνης του ευρώ μπορούν να χορηγούν ενδοημερήσια πίστωση σε ΕΣ κατά το άρθρο 10 παράγραφος 2 στοιχείο δ) του μέρους II του παραρτήματος I, εφόσον οι συμφωνίες έχουν υποβληθεί προηγουμένως στο διοικητικό συμβούλιο και έχουν εγκριθεί από αυτό. 5. Οι ΕθνΚΤ της ζώνης του ευρώ μπορούν να παρέχουν πίστωση διάρκειας μίας ημέρας σε ορισμένους αποδεκτούς κεντρικούς αντισυμβαλλόμενους (CCP) υπό τους όρους του άρθρου 10 παράγραφος 5 του μέρους II του παραρτήματος I, εφόσον το αίτημα έχει υποβληθεί προηγουμένως στο διοικητικό συμβούλιο και έχει εγκριθεί από αυτό. 6. Κατόπιν πρότασης της οικείας ΕθνΚΤ της ζώνης του ευρώ το διοικητικό συμβούλιο μπορεί να εξαιρεί από την υποχρέωση παροχής επαρκούς ασφάλειας τις υπηρεσιακές μονάδες διαχείρισης κεφαλαίων του άρθρου 10 παράγραφος 2 στοιχείο β) του μέρους II του παραρτήματος I πριν από τη χορήγηση σε αυτές ενδοημερήσιας πίστωσης. 7. Σε περίπτωση που ΕθνΚΤ της ζώνης του ευρώ αποφασίζει να αναστείλει, να περιορίσει ή να διακόψει την πρόσβαση συμμετέχοντος στην ενδοημερήσια πίστωση ή στην αυτόματη πίστωση με ταυτόχρονη παροχή ασφάλειας για προληπτικούς λόγους κατά το άρθρο 13 παράγραφος 1 στοιχείο γ) του μέρους II του παραρτήματος I ή το άρθρο 11 του μέρους IV του παραρτήματος I, αντίστοιχα, ειδοποιεί αμέσως εγγράφως την ΕΚΤ, τις άλλες ΕθνΚΤ της ζώνης του ευρώ και τις συνδεδεμένες ΕθνΚΤ σχετικά με την απόφαση αυτή. Όπου κρίνεται σκόπιμο, το διοικητικό συμβούλιο αποφασίζει για την ομοιόμορφη εφαρμογή των μέτρων που έχουν ληφθεί σε όλες τις συνιστώσες του TARGET. 8. Σε περίπτωση που ΕθνΚΤ της ζώνης του ευρώ αποφασίζει να αναστείλει, να περιορίσει ή να αποκλείσει την πρόσβαση αντισυμβαλλομένου σε μέσα νομισματικής πολιτικής για προληπτικούς ή άλλους λόγους σύμφωνα με τις οικείες εθνικές διατάξεις ενσωμάτωσης του άρθρου 158 της κατευθυντήριας γραμμής (ΕΕ) 2015/510 της Ευρωπαϊκής Κεντρικής Τράπεζας (ΕΚΤ/2014/60) , εκτελεί την εν λόγω απόφαση όσον αφορά την πρόσβαση στην ενδοημερήσια πίστωση σύμφωνα με τις διατάξεις των συμβατικών ή κανονιστικών ρυθμίσεων που η ίδια εφαρμόζει. 9. Σε περίπτωση που ΕθνΚΤ της ζώνης του ευρώ αποφασίσει να αναστείλει, να περιορίσει ή να διακόψει την πρόσβαση αντισυμβαλλομένου σε πράξεις νομισματικής πολιτικής του Ευρωσυστήματος στην ενδοημερήσια πίστωση ή τη διευκόλυνση αυτόματης πίστωσης με ταυτόχρονη παροχή ασφάλειας κατά το άρθρο 13 παράγραφος 3 του μέρους ΙΙ του παραρτήματος Ι ή το άρθρο 11 του μέρους IV του παραρτήματος Ι, αντίστοιχα, η εν λόγω απόφαση παράγει αποτελέσματα μόνον αφότου εγκριθεί από το διοικητικό συμβούλιο της ΕΚΤ. 10. Κατά παρέκκλιση από την παράγραφο 9, ΕθνΚΤ της ζώνης του ευρώ μπορεί σε επείγουσες περιστάσεις να αναστείλει με άμεση ισχύ την πρόσβαση αντισυμβαλλομένου σε πράξεις νομισματικής πολιτικής του Ευρωσυστήματος στην ενδοημερήσια πίστωση και/ή τη διευκόλυνση αυτόματης πίστωσης με ταυτόχρονη παροχή ασφάλειας. Στις περιπτώσεις αυτές η οικεία ΕθνΚΤ της ζώνης του ευρώ ειδοποιεί αμέσως το διοικητικό συμβούλιο της ΕΚΤ εγγράφως σχετικά με την ενέργεια αυτή. Το διοικητικό συμβούλιο της ΕΚΤ μπορεί να ακυρώσει την ενέργεια της ΕθνΚΤ της ζώνης του ευρώ. Πάντως, το διοικητικό συμβούλιο της ΕΚΤ θεωρείται ότι έχει εγκρίνει την ενέργεια της ΕθνΚΤ της ζώνης του ευρώ εφόσον δεν έχει ειδοποιήσει την τελευταία για την ακύρωση εντός δέκα εργάσιμων ημερών από την περιέλευση στην ΕΚΤ της ειδοποίησης της οικείας ΕθνΚΤ. 11. Το διοικητικό συμβούλιο της ΕΚΤ μπορεί να αποφασίσει να άρει ή να μειώσει τις κυρώσεις του άρθρου 12 παράγραφος 4 του μέρους ΙΙ του παραρτήματος Ι, εάν το χρεωστικό υπόλοιπο της οικείας οντότητας στο τέλος της ημέρας μπορεί να αποδοθεί σε ανωτέρα βία και/ή τεχνική δυσλειτουργία του TARGET, όπως η τελευταία ορίζεται στο παράρτημα IIΙ. Άρθρο 11 Πρόσθετες προϋποθέσεις για το ΕΣ 1. Επιπλέον των διατάξεων του άρθρου 9 παράγραφοι 1 έως 9 ισχύουν τα ακόλουθα στη σχέση μεταξύ της εκάστοτε ΚΤ του Ευρωσυστήματος και ορισμένου ΕΣ, συμπεριλαμβανομένων των ΕΣ των οποίων τη λειτουργία διαχειρίζεται η ίδια. 2. Οι ΚΤ του Ευρωσυστήματος παρέχουν υπηρεσίες μεταφοράς κεφαλαίων σε χρήμα κεντρικής τράπεζας σε ΕΣ που ενεργεί υπό την ιδιότητά του αυτή. Οι εν λόγω υπηρεσίες παρέχονται μέσω: α) διακανονισμού άμεσων πληρωμών σύμφωνα με το σύστημα SCT Inst ή σχεδόν άμεσων πληρωμών στα βιβλία του ΕΣ· ή της διαδικασίας διακανονισμού ΕΣ του TIPS αποκλειστικά προς υποστήριξη του β) των διαδικασιών διακανονισμού ΕΣ του ΔΣΧ για όλες τις άλλες επιχειρησιακές περιπτώσεις. 3. Κατ’ εξαίρεση και κατόπιν έγκρισης οργάνου επιπέδου 2 σύμφωνα με το παράρτημα II, οι ΚΤ του Ευρωσυστήματος μπορούν να εγκρίνουν τη χρήση ΕΛΜ του ΔΣΧ από ΕΣ, εκτός εάν πρόκειται για διακανονισμό άμεσων πληρωμών σύμφωνα με το σύστημα SCT Inst. Η αίτηση χορήγησης της σχετικής άδειας περιλαμβάνει αιτιολογημένο αίτημα του ΕΣ. Εάν για το αίτημα γίνει αποδεκτό, εφαρμόζεται η τιμολόγηση της παραγράφου 4 του του προσαρτήματος VI του παραρτήματος I. 4. Κατόπιν σχετικού αιτήματος, κάθε ΚΤ του Ευρωσυστήματος ανοίγει υπολογαριασμό για κάθε τράπεζα διακανονισμού για την οποία τηρεί ΕΛΜ του ΔΣΧ όταν το ΕΣ της εν λόγω τράπεζας συμμετέχει είτε στη συνιστώσα του TARGET της εν λόγω ΕθνΚΤ του Ευρωσυστήματος είτε σε διαφορετική συνιστώσα του TARGET. 5. Επιπλέον των προϋποθέσεων του παραρτήματος I, οι ΚΤ του Ευρωσυστήματος μπορούν να καθορίζουν προϋποθέσεις συμμετοχής ΕΣ στο TARGET συνδεόμενες με: α) τις διαδικασίες έκτακτης ανάγκης και αδιάλειπτης λειτουργίας· β) τη φύση των δικαιωμάτων επί των κεφαλαίων που τηρούνται σε λογαριασμό TARGET όταν αυτά δεν ανήκουν στα περιουσιακά στοιχεία του ΕΣ• γ) τα δικαιώματα ενεχύρου και συμψηφισμού των ΚΤ επί των λογαριασμών TARGET που τηρούνται από ΕΣ ή για λογαριασμό ΕΣ· δ) την είσπραξη και διανομή των δεδουλευμένων τόκων· ε) τις ρυθμιστικές απαιτήσεις (συμπεριλαμβανομένης της επίβλεψης) που διέπουν ΕΣ ή τράπεζες διακανονισμού ΕΣ (συμπεριλαμβανομένων όσων εφαρμόζονται από αλλοδαπές ρυθμιστικές αρχές)· στ) την ανταλλαγή πληροφοριών με σκοπό την εξακρίβωση της συμμόρφωσης με την πολιτική του Ευρωσυστήματος. 6. Οι ΚΤ του Ευρωσυστήματος ανταλλάσσουν πληροφορίες σχετικά με κάθε σημαντικό γεγονός στη διάρκεια της επεξεργασίας διακανονισμού ΕΣ. Άρθρο 12 Χρηματοδότηση και μεθοδολογία κοστολόγησης 1. Το διοικητικό συμβούλιο καθορίζει τους κανόνες που διέπουν τη χρηματοδότηση του TARGET. 2. Το διοικητικό συμβούλιο καθορίζει τη διάρθρωση τιμών για το TARGET βάσει κοινής μεθοδολογίας κοστολόγησης του Ευρωσυστήματος. Άρθρο 13 Διατάξεις σχετικά με την ασφάλεια Οι ΚΤ του Ευρωσυστήματος τηρούν τα μέτρα που θεσπίζει το διοικητικό συμβούλιο καθορίζοντας την πολιτική ασφαλείας, καθώς και τις απαιτήσεις και τους ελέγχους ασφαλείας που ισχύουν στο TARGET, συμπεριλαμβανομένων αυτών που αφορούν την ασφάλεια των πληροφοριών και την κυβερνοανθεκτικότητα. Άρθρο 14 Κανόνες επιθεώρησης Η επιθεώρηση διενεργείται σύμφωνα με τις αρχές και τις ρυθμίσεις της πολιτικής επιθεώρησης του ΕΣΚΤ που θεσπίζει το διοικητικό συμβούλιο. Άρθρο 15 Υποχρεώσεις σε περίπτωση αναστολής ή διακοπής συμμετοχής 1. Οι ΚΤ του Ευρωσυστήματος διακόπτουν αμέσως χωρίς προειδοποίηση ή αναστέλλουν τη συμμετοχή συμμετέχοντος στην οικεία συνιστώσα του TARGET σε περίπτωση που: α) κινηθεί διαδικασία αφερεγγυότητας κατά του συμμετέχοντος· ή β) ο συμμετέχων παύσει να πληροί τα κριτήρια πρόσβασης για τη συμμετοχή στη συνιστώσα του TARGET. 2. Εάν ορισμένη ΚΤ του Ευρωσυστήματος αναστείλει ή διακόψει τη συμμετοχή συμμετέχοντος στο TARGET κατά την παράγραφο 1 ή για προληπτικούς λόγους κατά το άρθρο 17, ενημερώνει αμέσως όλες τις υπόλοιπες ΚΤ του Ευρωσυστήματος και παρέχει όλες τις ακόλουθες πληροφορίες: α) το όνομα και τον BIC του συμμετέχοντος • β) τις πληροφορίες βάσει των οποίων η ΕθνΚΤ της ζώνης του ευρώ έλαβε την απόφασή της, περιλαμβανομένων τυχόν πληροφοριών ή γνωμοδοτήσεων προερχόμενων από την οικεία εποπτική αρχή• γ) τα μέτρα που ελήφθησαν και προτεινόμενο χρονοδιάγραμμα εφαρμογής τους. Κάθε ΚΤ του Ευρωσυστήματος ανταλλάσσει πληροφορίες για τον εν λόγω συμμετέχοντα, μεταξύ άλλων και για εντολές μεταφοράς μετρητών που απευθύνονται σε αυτόν, εφόσον το ζητήσει άλλη ΚΤ του Ευρωσυστήματος. 3. Η ΚΤ του Ευρωσυστήματος που διακόπτει ή αναστέλλει τη συμμετοχή συμμετέχοντος στην οικεία συνιστώσα του TARGET κατά την παράγραφο 1 αναλαμβάνει την ευθύνη έναντι των υπόλοιπων ΚΤ του Ευρωσυστήματος, εάν: α) μεταγενέστερα επιτρέψει τον διακανονισμό εντολών μεταφοράς μετρητών που απευθύνονται σε συμμετέχοντες των οποίων η συμμετοχή ανεστάλη η διακόπηκε· β) δεν συμμορφώνεται με τις υποχρεώσεις των παραγράφων 1 και 2. 4. Η ΚΤ του Ευρωσυστήματος η οποία έχει αναστείλει τη συμμετοχή συμμετέχοντος στην οικεία συνιστώσα του TARGET κατά την παράγραφο 1 στοιχείο α) επεξεργάζεται εντολές μεταφοράς μετρητών του εν λόγω συμμετέχοντος μόνον κατόπιν οδηγιών των εκπροσώπων του, περιλαμβανομένων και των διοριζόμενων από αρμόδια αρχή ή δικαστήριο, όπως ο σύνδικος πτώχευσής του, ή βάσει εκτελεστής απόφασης αρμόδιας αρχής ή δικαστηρίου που παρέχει οδηγίες ως προς τον τρόπο επεξεργασίας των πληρωμών. Η ΚΤ του Ευρωσυστήματος απορρίπτει όλες τις εξερχόμενες εντολές μεταφοράς μετρητών από τον/τους ΕΛΜ του TIPS συμμετέχοντος που έχει τεθεί σε αναστολή. Άρθρο 16 Διαδικασίες για την απόρριψη αίτησης συμμετοχής στο TARGET για προληπτικούς λόγους ΚΤ του Ευρωσυστήματος η οποία απορρίπτει αίτηση συμμετοχής στο TARGET για προληπτικούς λόγους κατά το άρθρο 5 παράγραφος 5 στοιχείο γ) του μέρους I του παραρτήματος I ενημερώνει χωρίς καθυστέρηση τις υπόλοιπες ΚΤ του Ευρωσυστήματος για την απόρριψη. Άρθρο 17 Διαδικασίες όσον αφορά την αναστολή, τον περιορισμό ή τη διακοπή της συμμετοχής στο TARGETκαι της πρόσβασης στην ενδοημερήσια πίστωση και την αυτόματη πίστωση με ταυτόχρονη παροχή ασφάλειας για προληπτικούς λόγους 1. Σε περίπτωση που ΕθνΚΤ της ζώνης του ευρώ αποφασίζει να αναστείλει, να περιορίσει ή να διακόψει την πρόσβαση συμμετέχοντος στην ενδοημερήσια πίστωση για προληπτικούς λόγους κατά το άρθρο 13 παράγραφος 1 στοιχείο γ) του μέρους II του παραρτήματος I, ή στην αυτόματη πίστωση με ταυτόχρονη παροχή ασφάλειας κατά το άρθρο 11 του μέρους IV του παραρτήματος I, ή σε περίπτωση που ΚΤ του Ευρωσυστήματος αποφασίζει να αναστείλει ή να διακόψει τη συμμετοχή συμμετέχοντος στο TARGET κατά το άρθρο 25 παράγραφος 2 στοιχείο ε) του μέρους I του παραρτήματος I, κατά το μέτρο του δυνατού η απόφαση αρχίζει να παράγει αποτελέσματα ταυτόχρονα σε όλες τις συνιστώσες του TARGET. 2. Η ΕθνΚΤ της ζώνης του ευρώ παρέχει χωρίς καθυστέρηση τις πληροφορίες του άρθρου 15 παράγραφος 2 στις αρμόδιες εποπτικές αρχές του κράτους μέλους της ΕθνΚΤ της ζώνης του ευρώ, ζητώντας από αυτές να ανταλλάσσουν πληροφορίες με τις εποπτικές αρχές άλλων κρατών μελών στα οποία ο συμμετέχων διατηρεί θυγατρική ή υποκατάστημα. Έχοντας υπόψη την απόφαση που λαμβάνεται κατά την παράγραφο 1, οι υπόλοιπες ΕθνΚΤ της ζώνης του ευρώ λαμβάνουν κατάλληλα μέτρα και παρέχουν τις σχετικές πληροφορίες στην ΕΚΤ χωρίς καθυστέρηση. 3. Η εκτελεστική επιτροπή της ΕΚΤ μπορεί να προτείνει στο διοικητικό συμβούλιο τη λήψη αποφάσεων για τη διασφάλιση της ομοιόμορφης εφαρμογής των μέτρων που λαμβάνονται βάσει των παραγράφων 1 και 2. 4. Οι ΕθνΚΤ της ζώνης του ευρώ των κρατών μελών στα οποία πρόκειται να εφαρμοστεί η απόφαση ενημερώνουν τον συμμετέχοντα σχετικά και λαμβάνουν όλα τα αναγκαία εκτελεστικά μέτρα. Άρθρο 18 Διαδικασίες με σκοπό τη συνεργασία των ΚΤ του Ευρωσυστήματος όσον αφορά διοικητικά ή περιοριστικά μέτρα Σε σχέση με την εφαρμογή του άρθρου 29 παράγραφος 3 του μέρους I του παραρτήματος I: 1. κάθε ΚΤ του Ευρωσυστήματος ανταλλάσσει έγκαιρα με όλες τις δυνάμει επηρεαζόμενες ΚΤ κάθε πληροφορία που λαμβάνει σε σχέση με προτεινόμενη εντολή μεταφοράς μετρητών, εξαιρουμένων των εντολών μεταφοράς ρευστότητας μεταξύ διαφορετικών λογαριασμών του ίδιου συμμετέχοντος• 2. κάθε ΚΤ του Ευρωσυστήματος, η οποία λαμβάνει από συμμετέχοντα στοιχεία που τεκμηριώνουν κοινοποίηση προς αρμόδια αρχή ή συγκατάθεση της τελευταίας, τα διαβιβάζει έγκαιρα σε κάθε άλλη ΚΤ που ενεργεί ως πάροχος υπηρεσιών πληρωμής του πληρωτή ή του δικαιούχου πληρωμής κατά περίπτωση• 3. η ΚΤ του Ευρωσυστήματος που ενεργεί ως πάροχος υπηρεσιών πληρωμής του πληρωτή τον ενημερώνει έγκαιρα για τη δυνατότητα εισαγωγής εντολής μεταφοράς μετρητών στο TARGET. Άρθρο19 Διαδικασίες έκτακτης ανάγκης και αδιάλειπτης λειτουργίας 1. Εάν λάβει χώρα γεγονός που επηρεάζει την ομαλή λειτουργία του TARGET, η οικεία ΚΤ του Ευρωσυστήματος ενημερώνει αμέσως τον συντονιστή του TARGET, ο οποίος και αποφασίζει για τις περαιτέρω ενέργειες από κοινού με τον διαχειριστή διακανονισμού του TARGET της εν λόγω ΚΤ. 2. Οι ΚΤ του Ευρωσυστήματος αναφέρουν στον συντονιστή του TARGET οποιαδήποτε βλάβη συνδεόμενη με συμμετέχοντα κατά τα οριζόμενα στις παραγράφους 2.4, 3.3 ή 4.2. του προσαρτήματος IV του παραρτήματος I, το αργότερο εντός 30 λεπτών από την εκδήλωσή της ή με την πρώτη ευκαιρία μετά τον εντοπισμό της, εφόσον η βλάβη αυτή μπορεί να επηρεάσει τη λειτουργία του TARGET ή να δημιουργήσει συστημικό κίνδυνο ή εφόσον ο συμμετέχων έχει οριστεί ως κρίσιμος συμμετέχων από τις ΚΤ του Ευρωσυστήματος βάσει περιοδικά επικαιροποιούμενων κριτηρίων που δημοσιεύονται στον ιστότοπο της ΕΚΤ. 3. Σε εξαιρετικές περιστάσεις οι ΚΤ του Ευρωσυστήματος μπορούν με απόφασή τους να τροποποιούν το πρόγραμμα λειτουργίας του TARGET για λόγους συνδεόμενους, ενδεικτικά, με βλάβη που επηρεάζει ΕΣ. Η εν λόγω απόφαση λαμβάνεται συλλογικά από τις ΚΤ του Ευρωσυστήματος. 4. Εάν λάβει χώρα οποιοδήποτε άλλο γεγονός ικανό να επηρεάσει την ομαλή λειτουργία του TARGET, η οικεία ΚΤ του Ευρωσυστήματος το παρακολουθεί και το διαχειρίζεται με σκοπό την πρόληψη τυχόν αντικτύπου του στην ομαλή λειτουργία του TARGET. 5. Οι ΚΤ του Ευρωσυστήματος διατηρούν σταθερά σύνδεση με τη λειτουργία έκτακτης ανάγκης. Άρθρο 20 Μεταχείριση αιτημάτων στο πλαίσιο του μηχανισμού αποζημίωσης του TARGET 1. Με την επιφύλαξη διαφορετικής απόφασης του διοικητικού συμβουλίου, η διαδικασία αποζημίωσης του προσαρτήματος ΙΙ του παραρτήματος Ι οργανώνεται σύμφωνα με το παρόν άρθρο. 2. Η ΚΤ του συμμετέχοντος που υποβάλλει το αίτημα αποζημίωσης το αξιολογεί προκαταρκτικά και επικοινωνεί με τον συμμετέχοντα αναφορικά με την αξιολόγηση αυτή. Εφόσον κρίνεται απαραίτητο για την αξιολόγηση των αιτημάτων, η εν λόγω ΚΤ επικουρείται και από άλλες εμπλεκόμενες ΚΤ. Η οικεία ΚΤ ενημερώνει την ΕΚΤ και όλες τις υπόλοιπες εμπλεκόμενες ΚΤ μόλις λάβει γνώση των εκκρεμών αιτημάτων. 3. Εντός εννέα εβδομάδων από την εκδήλωση της τεχνικής δυσλειτουργίας του TARGET, η ΚΤ του συμμετέχοντος που υποβάλλει το σχετικό αίτημα καταρτίζει έκθεση προκαταρκτικής αξιολόγησης, στην οποία περιλαμβάνεται αξιολόγηση από την ίδια των αιτημάτων που έλαβε, και την υποβάλλει στην ΕΚΤ και σε όλες τις υπόλοιπες εμπλεκόμενες ΚΤ. 4. Εντός πέντε εβδομάδων από την παραλαβή της έκθεσης προκαταρκτικής αξιολόγησης, το διοικητικό συμβούλιο προβαίνει στην τελική αξιολόγηση όλων των αιτημάτων που έχουν ληφθεί και αποφασίζει για τις προσφορές αποζημίωσης που θα γίνουν στους ενδιαφερόμενους συμμετέχοντες. Εντός πέντε εργάσιμων ημερών από την ολοκλήρωση της τελικής αξιολόγησης, η ΕΚΤ γνωστοποιεί στις εμπλεκόμενες ΚΤ το αποτέλεσμα της τελικής αξιολόγησης. Οι εν λόγω ΚΤ γνωστοποιούν χωρίς καθυστέρηση στους οικείους συμμετέχοντες το αποτέλεσμα της τελικής αξιολόγησης και, κατά περίπτωση, τις λεπτομέρειες της προσφοράς αποζημίωσης, διαβιβάζοντας και το έντυπο που συνιστά την επιστολή αποδοχής της προσφοράς. 5. Εντός δύο εβδομάδων από τη λήξη της προθεσμίας που αναφέρεται στην τελευταία πρόταση του άρθρου 4 στοιχείο δ) του προσαρτήματος ΙΙ του παραρτήματος Ι, η ΚΤ ενημερώνει την ΕΚΤ και όλες τις υπόλοιπες εμπλεκόμενες ΚΤ για τις προσφορές αποζημίωσης που έγιναν αποδεκτές και για εκείνες που απορρίφθηκαν. 6. Οι ΚΤ ενημερώνουν την ΕΚΤ για κάθε αίτημα που τους υποβάλλουν οι οικείοι συμμετέχοντες, το οποίο δεν εμπίπτει στο πεδίο εφαρμογής του μηχανισμού αποζημίωσης του TARGET, αλλά σχετίζεται με τεχνική δυσλειτουργία του TARGET. Άρθρο 21 Μεταχείριση ζημιών οφειλόμενων σε τεχνική δυσλειτουργία του TARGET 1. Σε περίπτωση εκδήλωσης τεχνικής δυσλειτουργίας του TARGET: α) Όσον αφορά τον πληρωτή, κάθε ΚΤ στην οποία ορισμένος πληρωτής τηρεί κατάθεση προσπορίζεται ορισμένα οικονομικά οφέλη που συνίστανται στη διαφορά μεταξύ του επιτοκίου των πράξεων κύριας αναχρηματοδότησης του Ευρωσυστήματος και του επιτοκίου καταθέσεων, εφαρμοζόμενη επί της οριακής αύξησης της χρήσης της διευκόλυνσης αποδοχής καταθέσεων του Ευρωσυστήματος για τη διάρκεια της τεχνικής δυσλειτουργίας του TARGET, και ανέρχονται κατ’ ανώτατο όριο στο ποσό των εντολών μεταφοράς μετρητών που δεν διακανονίστηκαν. Όταν απομένουν στον πληρωτή μη τοκιζόμενα πλεονάζοντα κεφάλαια, τα οικονομικά οφέλη συνίστανται στο επιτόκιο των πράξεων κύριας αναχρηματοδότησης του Ευρωσυστήματος, εφαρμοζόμενο επί του ποσού των κεφαλαίων αυτών για τη διάρκεια της τεχνικής δυσλειτουργίας του TARGET, και ανέρχονται κατ’ ανώτατο όριο στο ποσό των εντολών μεταφοράς μετρητών που δεν διακανονίστηκαν. β) Όσον αφορά τον δικαιούχο πληρωμής, η ΚΤ από την οποία ορισμένος δικαιούχος πληρωμής δανείστηκε κάνοντας χρήση της διευκόλυνσης οριακής χρηματοδότησης προσπορίζεται ορισμένα οικονομικά οφέλη που συνίστανται στη διαφορά μεταξύ του επιτοκίου οριακής χρηματοδότησης και του επιτοκίου των πράξεων κύριας αναχρηματοδότησης του Ευρωσυστήματος, εφαρμοζόμενη επί της οριακής αύξησης της χρήσης της διευκόλυνσης οριακής χρηματοδότησης για τη διάρκεια της τεχνικής δυσλειτουργίας του TARGET, και ανέρχονται κατ’ ανώτατο όριο το ποσό των εντολών μεταφοράς μετρητών που δεν διακανονίστηκαν. 2. Τα οικονομικά οφέλη της ΕΚΤ συνίστανται: α) στα έσοδα που αφορούν τις συνδεδεμένες ΕθνΚΤ και προέρχονται από τη διαφορετική απόδοση των υπολοίπων του τέλους της ημέρας των εν λόγω συνδεδεμένων ΕθνΚΤ σε σχέση με την ΕΚΤ• και β) στο ποσό της αποζημίωσης τόκου που λαμβάνει η ΕΚΤ από τις συνδεδεμένες ΕθνΚΤ κάθε φορά που μία από αυτές επιβάλλει ποινή σε συμμετέχοντα που δεν επιστρέφει εμπρόθεσμα την ενδοημερήσια πίστωση, σύμφωνα με τα οριζόμενα στη συμφωνία μεταξύ των ΚΤ του Ευρωσυστήματος και των συνδεδεμένων ΕθνΚΤ. 3. Τα οικονομικά οφέλη των παραγράφων 1 και 2 συγκεντρώνονται από τις ΚΤ, το δε συγκεντρούμενο ποσό που προκύπτει αποδίδεται στις ΚΤ που βαρύνονται με τα έξοδα αποζημίωσης των συμμετεχόντων τους. Τυχόν υπολειπόμενα οικονομικά οφέλη ή έξοδα των ΚΤ από την αποζημίωση των συμμετεχόντων τους κατανέμονται μεταξύ των ΚΤ του Ευρωσυστήματος σύμφωνα με την κλείδα κατανομής για την εγγραφή στο κεφάλαιο της ΕΚΤ. Άρθρο 22 Δικαιώματα ασφάλειας όσον αφορά κεφάλαια υπολογαριασμών και εγγύηση εντός του Ευρωσυστήματος 1. Για τον διακανονισμό εντολών μεταφοράς ΕΣ που σχετίζονται με τη διαδικασία διακανονισμού ΕΣ Γ του ΔΣΧ κάθε ΚΤ του Ευρωσυστήματος μεριμνά ώστε τα υπόλοιπα των υπολογαριασμών που έχει ανοίξει για τους κατόχους ΕΛΜ του ΔΣΧ (συμπεριλαμβανομένων των αυξήσεων ή μειώσεων των υπολοίπων αυτών λόγω πίστωσης ή χρέωσης ποσών από πληρωμές διενεργούμενες στο πλαίσιο διασυστημικού διακανονισμού ή λόγω πίστωσης μεταφορών ρευστότητας στον υπολογαριασμό αυτό) κατά τον χρόνο που το ΕΣ ξεκινά κύκλο διακανονισμού να μπορούν να χρησιμοποιηθούν αποκλειστικά για τον διακανονισμό εντολών μεταφοράς ΕΣ που σχετίζονται με την εν λόγω διαδικασία διακανονισμού ΕΣ Γ του ΔΣΧ. Εν προκειμένω δεν θίγεται τυχόν διαδικασία αφερεγγυότητας αναφορικά με τους κατόχους ΕΛΜ του ΔΣΧ ούτε τυχόν ατομικό μέτρο εκτέλεσης αναφορικά με τον υπολογαριασμό τους. 2. Κάθε φορά που μεταφέρεται ρευστότητα σε υπολογαριασμό κατόχων ΕΛΜ του ΔΣΧ και η ΚΤ του Ευρωσυστήματος δεν είναι η ΚΤ του ΕΣ, η εν λόγω ΚΤ του Ευρωσυστήματος επιβεβαιώνει το υπόλοιπο του υπολογαριασμού στο οικείο ΕΣ κατόπιν ειδοποίησης προερχόμενης από το ΕΣ [μέσω μηνύματος "έναρξης κύκλου" ("start-of-cycle")], ενώ παράλληλα εγγυάται στην ΚΤ του ΕΣ την πληρωμή μέχρι του ποσού του συγκεκριμένου υπολοίπου. Η επιβεβαίωση του υπολοίπου στο ΕΣ συνεπάγεται επίσης νομικά δεσμευτική δήλωση βούλησης της ΚΤ του ΕΣ ότι εγγυάται στο ΕΣ την πληρωμή μέχρι του ποσού του επιβεβαιωμένου υπολοίπου. Επιβεβαιώνοντας την αύξηση ή τη μείωση του υπολοίπου αυτού λόγω πίστωσης ή χρέωσης ποσών από εντολές μεταφοράς ΕΣ εκτελούμενες στο πλαίσιο διασυστημικού διακανονισμού ή λόγω πίστωσης μεταφορών ρευστότητας στον υπολογαριασμό αυτό, η ΚΤ του Ευρωσυστήματος που δεν είναι η ΚΤ του ΕΣ, καθώς και η ΚΤ του ΕΣ, δηλώνουν αύξηση ή μείωση της εγγύησης κατά το ποσό της πληρωμής. Αμφότερες οι εγγυήσεις είναι ανέκκλητες, ισχύουν άνευ αιρέσεων και είναι πληρωτέες σε πρώτη ζήτηση. Οι εν λόγω εγγυήσεις λήγουν κατόπιν ειδοποίησης περί ολοκλήρωσης του διακανονισμού από το ΕΣ [μέσω μηνύματος "τέλους κύκλου" ("end-of-cycle")]. ΤΜΗΜΑ IV ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ Άρθρο 23 Επίλυση διαφορών και εφαρμοστέο δίκαιο 1. Σε περίπτωση που ανακύψει διαφορά μεταξύ των ΚΤ του Ευρωσυστήματος σε σχέση με την παρούσα κατευθυντήρια γραμμή, τα εμπλεκόμενα μέρη επιδιώκουν τη διευθέτησή της σύμφωνα με το μνημόνιο συνεννόησης σχετικά με τη διαδικασία διευθέτησης διαφορών εντός του ΕΣΚΤ. 2. Κατά παρέκκλιση από την παράγραφο 1, κάθε διαφορά που άπτεται του καταμερισμού καθηκόντων μεταξύ των επιπέδων 2 και 3 και δεν μπορεί να διευθετηθεί με συμφωνία μεταξύ των εμπλεκομένων μερών επιλύεται από το διοικητικό συμβούλιο. 3. Σε περίπτωση που ανακύψει διαφορά της παραγράφου 1, τα εκατέρωθεν δικαιώματα και οι υποχρεώσεις των μερών καθορίζονται πρωτίστως από τους κανόνες και τις διαδικασίες της παρούσας κατευθυντήριας γραμμής. Στις διαφορές που αφορούν εντολές μεταφοράς μετρητών μεταξύ συνιστωσών του TARGET εφαρμόζεται συμπληρωματικά το δίκαιο του κράτους μέλους στην επικράτεια του οποίου βρίσκεται η έδρα της ΚΤ του Ευρωσυστήματος του δικαιούχου πληρωμής, εφόσον δεν προσκρούει στις διατάξεις της παρούσας κατευθυντήριας γραμμής. Άρθρο 24 Κατάργηση της κατευθυντήριας γραμμής 2013/47/ΕΕ (ΕΚΤ/2012/27) 1. Η κατευθυντήρια γραμμή 2013/47/ΕΕ (ΕΚΤ/2012/27) καταργείται από τις 21 Νοεμβρίου 2022. 2. Οι αναφορές στην καταργούμενη κατευθυντήρια γραμμή νοούνται ως αναφορές στην παρούσα κατευθυντήρια γραμμή. Άρθρο 25 Έναρξη παραγωγής αποτελεσμάτων και εφαρμογή 1. Η παρούσα κατευθυντήρια γραμμή αρχίζει να παράγει αποτελέσματα την ημέρα της κοινοποίησής της στις εθνικές κεντρικές τράπεζες των κρατών μελών με νόμισμα το ευρώ. 2. Οι κεντρικές τράπεζες του Ευρωσυστήματος συμμορφώνονται με την παρούσα κατευθυντήρια γραμμή από τις 21 Νοεμβρίου 2022. 3. Οι εθνικές κεντρικές τράπεζες των κρατών μελών με νόμισμα το ευρώ λαμβάνουν τα κατάλληλα μέτρα συμμόρφωσής τους με την παρούσα κατευθυντήρια γραμμή και τα εφαρμόζουν από τις 21 Νοεμβρίου 2022. Κοινοποιούν στην ΕΚΤ τα σχετικά κείμενα και μέσα το αργότερο στις 19 Απριλίου 2022. Άρθρο 26 Λοιπές και μεταβατικές διατάξεις 1. Από την ημερομηνία που καθορίζεται στο άρθρο 25 παράγραφος 2: α) τα υπόλοιπα των λογαριασμών ΜΠ συμμετέχοντος στο TARGET2 μεταφέρονται στους οικείους ΚΛΜ που ορίζει ο ίδιος• β) οι ΕΛΜ του TIPS συμμετέχοντος στο TARGET2 καθίστανται ΕΛΜ του TIPS· γ) οι ΕΛΜ του T2S συμμετέχοντος στο TARGET2 καθίστανται ΕΛΜ του T2S· δ) οι τεχνικοί λογαριασμοί TARGET2, οι τεχνικοί λογαριασμοί ΕΣ του TIPS στο TARGET2 και οι λογαριασμοί εγγυητικού κεφαλαίου TARGET2 συμμετέχοντος στο πλαίσιο των διαδικασιών διακανονισμού ΕΣ καθίστανται τεχνικοί λογαριασμοί ΕΣ του ΔΣΧ, τεχνικοί λογαριασμοί ΕΣ του TIPS και λογαριασμοί εγγυητικού κεφαλαίου ΕΣ, αντίστοιχα• ε) τα υπόλοιπα λογαριασμών συμμετέχοντος στην ΚΤ μεταφέρονται στους οικείους ΚΛΜ που ορίζει ο ίδιος. 2. Οι συμμετέχοντες δεν υφίστανται καμία ζημία και δεν αποκομίζουν κανένα όφελος από τη μεταφορά των υπολοίπων κατά την παράγραφο 1. 3. Οι υποχρεώσεις εντός του Ευρωσυστήματος οι οποίες δημιουργούνται από τον διακανονισμό πληρωμών μεταξύ συμμετεχόντων στις διαφορετικές συνιστώσες του TARGET2 βάσει του άρθρου 6 της κατευθυντήριας γραμμής 2013/47/ΕΕ (ΕΚΤ/2012/27) εξακολουθούν να καταγράφονται στο TARGET σύμφωνα με το άρθρο 6 της παρούσας κατευθυντήριας γραμμής. 4. Κατά παρέκκλιση από τις διατάξεις του άρθρου 5 παράγραφος 1, στοιχεία δ) και ε), του μέρους I του παραρτήματος Ι, παραμένουν έγκυρες για τους σκοπούς της παρούσας κατευθυντήριας γραμμής οι γνωμοδοτήσεις σχετικά με την ικανότητα και καταλληλότητα συμμετεχόντων και το οικείο εθνικό δίκαιο, τις οποίες ζητούν οι ΚΤ του Ευρωσυστήματος βάσει του άρθρου 13 της κατευθυντήριας γραμμής 2013/47/ΕΕ (ΕΚΤ/2012/27) ή βάσει του άρθρου 8 παράγραφος 2 του παραρτήματος II, του άρθρου 6 παράγραφος 2 του παραρτήματος IIA, και του άρθρου 6 παράγραφος 2 του παραρτήματος IIB της κατευθυντήριας γραμμής 2013/47/ΕΕ (ΕΚΤ/2012/27), αντίστοιχα. 5. Κατά παρέκκλιση από τις διατάξεις του άρθρου 10 παράγραφος 2 στοιχείο δ) του μέρους II του παραρτήματος I, παραμένει έγκυρη η πρόσβαση στην ενδοημερήσια πίστωση που χορηγείται από το διοικητικό συμβούλιο υπό τους όρους της παραγράφου 2 στοιχείο ε) του παραρτήματος III της κατευθυντήριας γραμμής 2013/47/ΕΕ (ΕΚΤ/2012/27). 6. Όμιλοι που αναγνωρίζονται από το διοικητικό συμβούλιο σύμφωνα με τον ορισμό της έννοιας "όμιλος" στο άρθρο 1 του παραρτήματος II της κατευθυντήριας γραμμής 2013/47/ΕΕ (ΕΚΤ/2012/27) εξακολουθούν να αναγνωρίζονται και να θεωρούνται τραπεζικοί όμιλοι για τους σκοπούς της παρούσας κατευθυντήριας γραμμής. Άρθρο 27 Αποδέκτες, μέτρα εφαρμογής και υποβολή εκθέσεων στο επίπεδο 1 1. Η παρούσα κατευθυντήρια γραμμή απευθύνεται σε όλες τις κεντρικές τράπεζες του Ευρωσυστήματος. 2. Το διοικητικό συμβούλιο λαμβάνει σε ετήσια βάση έκθεση εκπονούμενη από το επίπεδο 2, η οποία περιέχει τις πληροφορίες που το ίδιο απαιτεί για την εκπλήρωση των υποχρεώσεών του ως οργάνου του επιπέδου 1. Φρανκφούρτη, 24 Φεβρουαρίου 2022. Για το Διοικητικό Συμβούλιο της ΕΚΤ Η Πρόεδρος της ΕΚΤ Christine LAGARDE